ครม.กลัวนักลงทุนหนีขยายสิทธิบีโอไอเพียบ
ครม.อนุมัติให้สิทธิประโยชน์นักลงทุนกลัวทิ้งไทย
26 ต.ค. 2554

ครม.อนุมัติให้สิทธิประโยชน์นักลงทุนกลัวทิ้งไทย
นพ.วรรณรัตน์ ชาญนุกูล รมว.อุตสาหกรรม ระบุว่า ครม.มีมติเห็นชอบมาตรการสนับสนุนด้านสิทธิประโยชน์การลงทุน โดยให้นักลงทุนที่ลงทุนในเขตส่งเสริมการลงทุนเขต 1 และเขต 2 ได้รับสิทธิประโยชน์ทางภาษีเช่นเดียวกันหรือใกล้เคียงกับเขตส่งเสริมการลงทุนเขต 3 ได้แก่ การยกเว้นภาษีนิติบุคคลสูงสุดเป็นเวลา 8 ปี โดยไม่จำกัดวงเงินและลดหย่อนภาษีเงินได้ 50% เป็นเวลาอีก 3 ปี สำหรับนักลงทุนเขต 2 ในนิคมอุตสาหกรรม และอีก 5 ปี สำหรับการลงทุนเขต 3 ทั้งนักลงทุนในนิคมอุตสาหกรรมและนอกนิคมอุตสาห กรรม พร้อมทั้งได้รับสิทธิยกเว้นอากรขาเข้าสำหรับการนำเข้าเครื่องจักรสำหรับทุกเขต 
ทั้งนี้ ผู้ประกอบการที่จะได้สิทธิดังกล่าวต้องยื่นขอรับการส่งเสริมการลงทุนภายในสิ้นปี 2555 เท่านั้น โดยให้สิทธิทั้งนักลงทุนรายเก่าและนักลงทุนรายใหม่ ซึ่งเป็นการสร้างความเชื่อมั่นให้นักลงทุน 
นพ.วรรณรัตน์ ระบุว่า การดำเนินมาตรการสิทธิประโยชน์การลงทุนของสำนักงานคณะกรรมการส่งเสริมการลงทุน (บีโอไอ) จะต้องได้รับการเห็นชอบจากคณะกรรมการส่งเสริมการลงทุนก่อน ซึ่งในสัปดาห์หน้า น.ส.ยิ่งลักษณ์ ชินวัตร นายกรัฐมนตรี จะลงนามแต่งตั้งคณะกรรมการฯ ที่มี นายกิตติรัตน์ ณ ระนอง เป็นประธาน
นอกจากนี้ มาตรการช่วยเหลือผู้ประกอบการอุตสาหกรรมอื่นๆ เช่น การชะลอการเก็บค่าน้ำ ค่าไฟฟ้า ค่าโทรศัพท์ จนกว่าสถานประกอบการจะประกอบกิจการได้ตามปกติ ช่วยเหลือสถานประกอบการในการเคลื่อนย้ายเครื่องจักรออกจากพื้นที่น้ำท่วมและเร่งระบายน้ำออกจากพื้นที่ เพื่อบรรเทาความเสียหายเครื่องจักร อุปกรณ์ 
ขณะที่ นางอรรชกา สีบุญเรือง เลขาธิการบีโอไอ กล่าวว่า การเพิ่มสิทธิประโยชน์การลงทุน โดยเฉพาะเขตส่งเสริมการลงทุนเขต 1 และเขต 2 ซึ่งหลายจังหวัดที่อยู่ในเขตส่งเสริมการลงทุนดังกล่าวเป็นพื้นที่ประสบภัยน้ำท่วมหนัก ทั้งนี้ เพื่อจูงใจไม่ให้นักลงทุนย้ายฐานการผลิตไปที่อื่น
ด้านนายชลิตรัตน์ จันทรุเบกษา รองโฆษกประจำสำนักนายกรัฐมนตรี ระบุว่า กระทรวงอุตสาหกรรมราย งาน ครม.ว่ามีโรงงานที่ตั้งในนิคมอุตสาหกรรม 7 แห่ง และนอกนิคมอุตสาหกรรมใน 8 จังหวัด ได้รับผลกระทบน้ำท่วมทั้งสิ้น 9,850 แห่ง เงินลงทุนรวม 8 แสนล้านบาท มีคนงานร่วม 6.6 แสนคนได้รับผลกระทบ